**Rīgas pilsētas izpilddirektoram**

**izpilddirektors@riga.lv**

**SIA “Rīgas Meži”**

**rigasmezi@riga.lv**

**Par projekta “Aktīvās atpūtas taka Biķernieku mežā” izmaiņām**

Teikas Apkaimes Biedrība (turpmāk – Biedrība) vēlas iesniegt Rīgas pilsētas līdzdalīgās budžetēšanas projektu īstenošanas konkursa projekta “Aktīvās atpūtas taka Biķernieku mežā” grozījumus sakarā ar projektā paredzēto aktivitāšu izmaiņām un projekta īstenošanas vietas precizēšanu, ņemot vērā zemāk izklāstīto informāciju.

Teikas apkaimes biedrība 2020.gadā maijā iesniedza projektu “Aktīvās atpūtas taka Biķernieku mežā” Rīgas pilsētas līdzdalīgās budžetēšanas projektu īstenošanas konkursā. Projekta mērķis ir paplašināt aktīvās atpūtas iespējas Biķernieku mežā, padarīt to pieejamāku dažādām iedzīvotāju grupām un īpaši ģimenēm ar bērniem. Projekts paredzēja āra vingrošanas laukuma, bērnu rotaļu laukuma, šūpoļu, bērnu kāpelēšanas joslas/takas, piknika un atpūtas vietu, velo triāla laukuma, orientēšanas punktu izveidi.

Par projektu nobalsoja gandrīz 3000 Rīgas iedzīvotāju. Projekts tika apstiprināts 2021.gada februārī, taču tam tika samazināts finansējums. Sākotnējais projekta budžets bija 89842.5 EUR, tas tika samazināt līdz 73 000 EUR, ņemot vērā pieejamo finansējumu.

Taču projekts tā sagatavošanas laikā un pēc tā apstiprināšanas izraisīja daļas iedzīvotāju pretestību, kuri uztraucās par traucējumiem netālu no savām mājām, kā arī uzskata, ka Biķernieku mežu ar labiekārtojumu var tikai sabojāt, jo tas piesaistīs lielākas cilvēku plūsmas. Šo grupu pārstāvēja Teikas Iedzīvotāju biedrība (TIB), ar kuru notika vairākas apspriedes un tikšanās par iespējamām projekta izmaiņām, lai tas būtu vairāk pieņemams. Visā 2021. gada garumā tikāmies gan klātienē, gan videokonferencēs, klāt esot visām ieinteresētām pusēm - abām biedrībām, Rīgas pašvaldības apkaimju koordinatoriem, SIA "Rīgas meži", kas deleģēta no Rīgas pašvaldības puses realizēt apstiprināto projektu. Līdz pat gada beigām vedām dialogu, kurā, kā mums likās, uzlabojām gan projekta novietojumu, koncentrējot aktivitātes un pārceļot tās tuvāk Biķernieku trasei, kur meža zemsedze ir degradēta un ko var sakārtot projekta laikā, gan izņemot dažas aktivitātes, piemēram velotriala laukumu un piknika galdus, no projekta. Pēdējā sapulcē ar visu ieinteresēto pušu dalību vienojāmies, ka 2021. gada nogalē kopā ar TIB sniedzam projekta grozījumu pieteikumu, kur mainām projekta īstenošanas vietu un aktivitātes. Taču diemžēl no TIB nesagaidījām apstiprinājumu par jauno projekta vietu vai kādus komentārus par tās izmaiņām. Tā vietā Interneta vidē parādījās sludinājums par Biķernieku meža aizsardzības biedrības dibināšanu, ko dibina mums zināmie TIB pārstāvji un kas acīmredzami nostājas pret projekta realizāciju vispār. Lai arī Teikas apkaimes biedrība ir pret apbūvi Biķernieku mežā vai celiņu asfaltēšanu, mēs uzskatām, ka meža aizsardzību var savienot ar tā izmantošanu rekreācijai, un ka atpūtas infrastruktūra var koncentrēt cilvēku plūsmas, novirzot tās no jūtīgo mežu biotopu teritorijām.

Līdz ar to Biedrība iesniedz projekta iesnieguma grozījumus, kur precizēta projekta īstenošanas vieta, pārceļot to par 500m Austrumu virzienā tuvāk Biķernieku trasei. Grozot projekta iesniegumu tiks panākti sekojošie ieguvumi:

* Projekta mērķis un ideja paliek kā sākotnējā iesniegumā;
* Aktivitātes tiek pārceltas uz vietu, kur, ņemot vērā tuvumā esošajā Biķernieku trasē esošās cilvēku plūsmas, sagaidāms lielāks labiekārtojuma lietotāju skaits, kas palielina ieguldīto līdzekļu atdevi un atbilst līdzdalīgās budžetēšanas konkursa idejai;
* Aktivitātes tiks koncentrētas vienā vietā, kas sakļaujas ar esošo infrastruktūru (Biķernieku trasi), mazinot bažas par antropogenās slodzes palielināšanu uz mežu;
* Aktivitāšu koncentrēšana ļauj ietaupīt līdzekļus uz topogrāfisko uzmērīšanu;
* No projekta izņemtas aktivitātes ar lielāku antropogēno slodzi uz mežu (velotriāla laukums, piknika galdi, orientēšanas poligona punkti);
* Projektā iesniegumā precizēts labiekārtojuma kvalitātes līmenis un cenas, tuvinot tās reālajām tirgus cenām 2022. gadā.

Lai arī neesam saņēmuši Teikas Iedzīvotāju Biedrības formālu atbalstu projekta iesnieguma grozījumiem, izmaiņas atspoguļo TIB izteiktās bažas, kas, mūsuprāt, jārespektē. Tajā pašā laika, ja projekta īstenotājs – SIA “Rīgas meži”, dialogā ar Rīgas pašvaldību, CSDD un sabiedrības pārstāvjiem atrod piemērotāku projekta īstenošanas vietu vai izlemj to atstāt sākotnēji piedāvātajā vietā, Teikas Apkaimes Biedrībai nebūs iebildumu, kamēr tiek saglabāts projekta mērķis - paplašināt aktīvās atpūtas iespējas Biķernieku mežā, padarīt to pieejamāku dažādām iedzīvotāju grupām un īpaši ģimenēm ar bērniem, saudzējot mežu.

Teikas Apkaimes Biedrības valdes loceklis Mareks Kļaviņš Paraksts\*

Teikas Apkaimes Biedrības valdes loceklis Māris Jonovs Paraksts\*

Pielikumā:

Jauns projekta apraksts, vizualizācijas un tāme

\*Dokuments parakstīts ar drošu elektronisko parakstu un satur laika zīmogu